1520 sex-kunder bøtelagt

400 sex-leiligheter stengt

Prostituerte mer voldsutsatt

KJAPT-SEXSALG: Prostituerte rekker ikke lenger å foreta en vurdering av kunden før de setter seg inn i bilen. Bildet er fra oktober i fjor. Foto:Mattis Sandblad,VG

Farligere sexsalg etter fem år med sexkjøpslov

Prostitusjon er blitt farligere grunnet sexkjøpsloven. Kvinner som selger sex våger ikke å gå til politiet for å anmelde voldelige kunder, mener ekspertene.

Nilas Johnsen

Anne Stine Sæther

Mona Byrkjedal

Roger Neumann

10. juni 2014

Artikkelen er over seks år gammel

Siden loven mot kjøp av sex ble innført i 2009 er 1520 sex-kunder blitt bøtelagt av politiet, viser tall fra Politidirektoratet.

I samme periode er over 400 leiligheter i Oslo der prostituerte bor og selger sex blitt stengt etter at utleier er blitt truet med halliktiltale. Dermed er de prostituerte kvinnene satt på gaten.

Da sexkjøpsloven ble innført var en klar forutsetning at den ikke skulle ramme kvinnene som solgte sex. I slutten av juni mottar regjeringen en evaluering av hvordan loven faktisk har slått ut.

VG har kontaktet de største organisasjonene som hjelper prostituerte, og deres konklusjon er entydig:

De fem årene med lovforbud mot sexkjøp har resultert i at volden fra kunder er blitt tøffere. Ranere og voldsmenn har prostituerte som mål. Kvinnene stoler ikke på politiet og våger ikke å gå til anmeldelse.

Det forteller brukerrådet til Nadheim, Kirkens Bymisjons overnattingstilbud for prostituerte, og det samme bekreftes av PRO-sentret i Oslo, som er landets største hjelpetilbud for prostituerte, og av PION, som er de prostituertes interesseorganisasjon.

– Flere kunder synes de kan gjøre «dårlige ting» med oss, forteller tre prostituerte i brukerrådet til Nadheim.

* Kvinnene rekker ikke å se an kunder som kommer i bil. Sexkjøpforbudet gjør at nervøse kunder kjører så fort den prostituerte har satt seg inn, og reiser lengre vekk.

* Kvinnene er redde for å anmelde fordi de da må oppgi adresse. De deler ofte leilighet med andre prostituerte og frykter at politiet vil spane på leiligheten hvis de oppgir adressen.

* Markedet er dårlig. Kunden vet at kvinnene tjener dårlig og forlanger sex uten kondom.

* Kvinnene føler at de er blitt kriminalisert etter at kjøpsloven kom og har et svært anstrengt forhold til politiet.

– Politiet går etter oss for å ta kundene. Loven skulle ikke gå ut over jentene, men det gjør den, forteller en av de prostituerte kvinnene.

REAGERER: Olav Lægdene er leder i Nadheim, Kirkens Bymisjons overnattingstilbud for prostituerte. Foto:Roger Neumann,VG

Brukerrådet har bedt politiet om å få levere anmeldelser og bruke Nadheims adresse.

– Vi foreslo dette i et møte med ledelsen ved Sentrum Politistasjon i høst, men har ikke fått noen tilbakemelding, sier leder Olav Lægdene ved Nadheim.

– Vi registrerte voldstilfeller over en periode: Mer enn 100 tilfeller av vold og ran fra kunde mot prostituert kvinne ble ikke anmeldt, fortsetter han.

Leder ved PRO-sentret Bjørg Norli, sier de har sett at en følge av sexkjøpsloven er at kvinnene som selger sex føler seg mer utrygge.

– Vi er bekymret for er at færre enn noen gang ønsker å anmelde volden de utsettes for, sier Norli.

– Dette er en veldig marginalisert gruppe, som opplever seg selv som rettsløse. Vi ser også at voldsmenn og ranere bevisst velger seg prostituerte som mål, fordi de vet at få av dem våger å anmelde volden, fortsetter hun.

– Tilliten til politiet har lenge vært lav blant dem som selger sex. Men de siste fem årene er den blitt enda mer tynnslitt.

Administrativ ansvarlig for PION, Astrid Renland, sier at sexarbeidere de har kontakt med sier at de føler seg kriminalisert og jaget av politiet.

– Sexselgere opplever at de er blitt målet for politiets aksjoner. Politiet har brukt metoder som «Operasjon Husløs», der de utgir seg for å være kunder, kartlegger sex-salg og truer utleiere med halliktiltale, sier Renland.

– Før loven kom ble det snakket mye om å bekjempe bakmenn, og at loven skulle være forebyggende mot sexkjøp, uten at selgere ble rammet. Men i praksis er det blitt mer utrygghet og mindre sikkerhet for sexarbeidere, fortsetter hun.

FØLER SEG FORFULGT: Flere av de prostituerte føler seg ifølge en av ekspertene VG har snakket med seg som målet for politiets aksjoner. Dette bildet er fra området rundt Akershus festning i oktober i fjor. Foto:Mattis Sandblad,VG

Politiet: - Trenger adressene for å etterforske

Politiet sier de trenger de prostituertes adresse for å etterforske vold og ta bakmenn – ikke for å spane på sexkunder.

Det forklarer Harald Bøhler, leder for STOP-gruppa ved avsnittet for organisert kriminalitet i Oslo-politiet.

– Vi vet at vold er et problem i dette miljøet, men politiet må vite gjerningsstedet for å kunne etterforske saken. Gjerningsstedet er ofte samme adresse der sex blir solgt og der den voldsutsatte bor – derfor må vi vite adressen, sier Bøhler til VG.

– Jeg mener også det er en konstruert problemstilling: I sakene vi har jobbet med der kvinner er blitt utsatt for vold der de bor og selger sex, så har de ikke følt seg trygge og har derfor ønsket å flytte. Da er det ikke problematisk for dem å oppgi adressen til oss, fortsetter han.

SPANER PÅ KUNDENE: Harald Bøhler er leder for STOP-gruppa ved avsnittet for organisert kriminalitet i Oslo-politiet. Foto:Tore Kristiansen,VG

Han avviser at omstridte «Operasjon Husløs» har hatt som mål at prostituerte kvinner settes på gaten.

– Formålet var å forebygge utnyttelse innen hallikvirksomhet og menneskehandel, samt gi politiet informasjon som setter oss i stand til å iverksette etterforskning mot sentrale, kriminelle aktører. Oppsøkende virksomhet er viktig for å holde oversikt i et miljø hvor majoriteten av de involverte ikke er fastboende, men er tilreisende fra Øst-Europa, Balkan og Vest-Afrika.

– Vi har ikke hatt fokus på «Operasjon Husløs» i år, og har kun en ny sak som vi har registrert som husløssak her. Vi har likevel vært i en rekke prostitusjonsleiligheter i forbindelse med etterforskning av konkrete straffesaker, både hallikvirksomhet og menneskehandel.

Liten nedgang

Antallet prostituerte brukere som kontakter PRO-sentret gikk markant ned da loven ble innført i 2009. 2008 var et toppår i statistikken.

Nå er tallene nesten oppe på samme nivå som de var i årene før det igjen: I de fem første månedene i år har PRO-sentret registrert 693 prostituerte, mot 710 i fjor og 756 i 2007.

Publisert: 10.06.14 kl. 10:38

Les også

Mer om Prostitusjon